Partene i bryggeribransjen har sittet i mekling siden mandag, etter at det ble brudd i lønnsforhandlingene i midten av april. Meklingsfristen går ut natt til onsdag.

Ifølge VG er det prinsipielle saker som gjør meklingen vanskelig, utover uenighet om lønnstilleggene.

I tillegg varsler Norsk Nærings- og Nytelsesmiddelarbeiderforbund (NNN) at medlemmer som jobber i kjøttindustrien kan bli tatt ut i streik fra natt til søndag, dersom meklingen ikke fører fram.

Over tusen bryggeriansatte og 582 bakeriansatte over hele landet vil bli tatt ut i streik denne uken dersom meklingen ikke fører fram.

– Følger med

FØLGER MED: Wenche Fredriksen, seksjonssjef i Tollvesenet. Foto: Rune Fredriksen / NRK

Forrige bryggeristreik var i 2004. Da måtte Tollvesenet øke bemanningen på Svinesund - noe som også endte med at 100 personer fikk forenklet forelegg for smugling.

Ved en eventuell ny bryggeristreik vil Tollvesenet også i år vurdere å øke bemanningen ved grensen til Sverige.

– Vi vil følge med på situasjonen og gjøre tiltak dersom vi ser at mange flere kommer med for mye alkohol, sier Wenche Fredriksen, seksjonssjef ved Svinesund.

– Ved en eventuell streik, er det fare for at nordmenn da valfarter til Sverige for å kjøpe øl i stedet?

– Ja, det kan fort bli sånn, sier hun.

Tre bransjer i mekling

I bakerbransjen starter meklingen onsdag. Dersom partene ikke kommer til enighet innen midnatt samme dag, tas 582 bakeriansatte ut i streik fra og med torsdag morgen.

I kjøttindustrien vil nærmere 1.500 medlemmer i 21 bedrifter tas ut fra og med fredag morgen dersom det blir brudd i meklingen.

Over 1000 bryggeriarbeidere i 33 bedrifter over hele landet tas ut i streik 1. juni dersom meklingen ikke fører fram. Meklingen mellom Norsk Nærings- og Nytelsesmiddelarbeiderforbund og NHO Mat og Drikke startet mandag, og fristen er 31. mai.

Disse bryggeriene blir tatt ut, hvis det blir streik ved midnatt:

Aass Bryggeri AS

Arendals Bryggeri AS

Coca-Cola Enterprises Norge AS, Trondheim

Coca-Cola Enterprises Norge AS, Lørenskog

Coca-Cola Enterprises Norge AS, Kristiansand

Coca-Cola Enterprises Norge AS, Stokke

Coca-Cola Enterprises Norge AS, Stavanger

Coca-Cola Enterprises Norge AS, Nesttun

E C Dahls Bryggeri AS

Grans Bryggeri AS

Hansa Borg Brygg. ASA Bergen

Hansa Borg Brygg. ASA Sarpsborg

Hansa Borg Bryggerier ASA Avd. Kr.Sand

Hansa Borg Bryggerier ASA Avd Olden Brevatn

Macks Ølbryggeri AS

Ringnes AS avd Arendal

Ringnes AS avd Bergen

Ringnes AS avd Bryggeri Trondheim

Ringnes AS avd Farrisfabrikken Larvik

Ringnes AS avd Forus

Ringnes AS avd Gjelleråsen

Ringnes Dropsted Tønsberg

Ringnes Supply Company AS avd Arendal

Ringnes Supply Company AS avd Bergen

Ringnes Supply Company AS, avd Bodø

Ringnes Supply Company AS avd ECD

Ringnes Supply Company AS avd Farris

Ringnes Supply Company AS, avd Forus

Ringnes Supply Company AS avd Gjelleråsen

Ringnes Supply Company AS avd Imsdalen

Telemark Kildevann AS

Telemark Kildevann AS avd Aurskog